Pavlova druga poslanica Korinćanima (Šarić)/Glava 3.
1 Počijemo li opet sami sebe preporučivati? ili trebamo li kao neki preporučnih poslanica na vas i i od vas? 

2 Vi ste naša poslanica napisana u srcima našim, koju poznaju i čitaju svi ljudi; 

3 Koji ste se pokazali, da ste poslanica Kristova od nas izrađena i napisana ne crnilom, nego Duhom Boga živoga, ne na kamenim pločama, nego na tjelesnim pločama srca. 

4 A takvo pouzdanje imamo po Kristu u Boga. 

5 Ne da smo sposobni od sebe pomisliti što kao od sebe, nego je naša sposobnost od Boga, 

6 Koji i učini nas sposobne da budemo sluge Novoga Zavjeta, ne slova, nego Duha; jer slovo ubija, a Duh oživljuje. 

7 Ako li je služba smrti koja je u kamenje urezana slovima, bila u slavi, tako da sinovi Izraelovi ne mogoše pogledati na lice Mojsijevo od slave lica njegova, koja prestaje: 

8 Kamo li neće mnogo većma služba Duha biti u slavi? 

9 Jer ako je služba osude slava, mnogo većma izobiluje služba pravde u slavi. 

10 Jer i nije slavno, što se je proslavilo s ove strane, zbog prevelike slave. 

11 Jer ako je slavno, što prestaje, mnogo je većma slavno ono, što ostaje. 

12 Imajući dakle takvu nadu s velikom smjelošću radimo; 

13 I ne kao što je Mojsije metao pokrivalo na lice svoje, da ne bi sinovi Izraelovi gledali svršetka onome, što prestaje. 

14 Ali otvrdnuše misli njihove; jer današnjega dana stoji isto pokrivalo neotkriveno u čitanju Staroga Zavjeta, jer u Kristu prestaje. 

15 Nego do danas, kad se čita Mojsije, pokrivalo stoji na srcu njihovu. 

16 A kad se obrati Gospodinu, oduzima se pokrivalo. 

17 A Gospodin je Duh; a gdje je Duh Gospodnji, ondje je sloboda. 

18 A mi svi, koji otkrivenim licem i gledamo slavu Gospodnju, preobražavamo se u istu sliku iz slave u slavu, kao od Gospodnjega Duha. 

Pavlova druga poslanica Korinćanima (Šarić)